
Idős cédrusok Magyarországon

A Cedrus nemzetség vizsgálatát, kutatását és felmérését folyamatosan végeztem 2009 és 2011 között az egyetemi tanulmányaim alatt.
Felkutattam a faj képzőművészeti, kultúrtörténeti és vallási vonatkozásait a bibliában és egyéb irodalomban.
A fa rendkívül változatos felhasználási lehetőségének több ezer éve óriási jelentősége van. Ezek leírása rávilágít a jövőbeni telepítések fontosságára is.
Bemutattam a faj őstörténetét a fellelhető fosszíliák leletein keresztül, nyomon követve napjainkig a földrajzi elterjedését.
A rendszertani besorolások folyamatosan változtak az idők során. Több szerzőtől többféle megítélési szempontot ismertettem ezzel kapcsolatban.
Utaltam a cédrusok első magyar és latin nyelvű botanikai leírásaira. A négy faj pontos és minden részletre kiterjedő morfológiai tulajdonságainak bemutatásával szeretném megkönnyíteni a szakemberek számára a beazonosításukat. Ugyanis néhány tudós kivételével kevés azoknak az embereknek a száma, akik pontosan fel tudják ismerni és megkülönböztetni őket egymástól.
A munkámban felsoroltam a már régóta forgalmazott és az új, magyar nemesítésű fajtákat. Ezáltal módot adtam arra, hogy a faiskolákban azokat megismerjék és forgalmazzák őket, így bővítve választékukat..
Az idős fák felkutatása, felmérése volt dolgozatom legfontosabb témája. A legtöbb öreg fát több évtizede mérték meg utoljára, és számos esetben hiányosak voltak a rendelkezésre álló adatok. Ezen próbáltam segíteni a friss adatok regisztrálásával. Utazásaim során több fiatalabb növényt is felmértem, mert valami miatt, saját szubjektív véleményem szerint érdekesnek találtam. Így pl. megragadott a színe, formája vagy a szépsége. És vitathatatlan, hogy belőlük lesznek néhány évtized, remélhetőleg néhány évszázad múltán a nagy túlélők.



